C 372/40

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 372/07)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Pane Toscano“

ES Nr.: PDO-IT-01016-AM01-29.4.2021

SKVN (X) SGN ( )

1. Pareiškėjų grupė ir teisėtas interesas

Consorzio di Tutela del Pane Toscano DOP (SKVN „Pane Toscano“ apsaugos asociacija) via Tiziano Vecelio 32 – 52100 AREZZO

Tel. +39 0575314289

E. paštas info@panetoscano.net

Patvirtintas e. paštas panetoscano@legalmail.it

Ši grupė turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos nutarimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos metodas

☒ Ryšys su geografine vietove

☒ Ženklinimas

☐ Kita:

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

Produkto aprašymas

1. Produkto specifikacijos 2 straipsnio ir bendrojo dokumento 3.2 punkto tekstas „0“ tipo paprastųjų kviečių miltai“ iš dalies keičiamas taip: „0“, „1“, arba „2“ tipo paprastųjų kviečių miltai“. Šiame pakeitime numatoma galimybė SKVN „Pane Toscano“ žymimą produktą gaminti naudojant ir „1“ arba „2“ tipo paprastųjų kviečių miltus. Taip siekiama patenkinti augančią didelės dalies vartotojų (39 proc.), kurie 2019 m. teigė, kad valgo duoną, pagamintą iš mažiau rafinuotų miltų, nes nori maitintis daug skaidulinių medžiagų turinčiu maistu, taigi ir pereiti prie sveikesnės mitybos, paklausą.

2. Šis produkto specifikacijos 2 straipsnyje ir bendrojo dokumento 3.2 punkte pateiktas punktas dėl duonos minkštimo savybių: „Minkštimas: iš „0“ tipo paprastųjų kviečių miltų pagamintos duonos – baltos arba dramblio kaulo spalvos, netolygiai porėtas.“ papildomas taip: „Minkštimas: iš „0“ tipo paprastųjų kviečių miltų pagamintos duonos – baltos arba dramblio kaulo spalvos, o pagamintos iš „1“ arba „2“ tipo paprastųjų kviečių miltų – tolygios gintaro spalvos, netolygiai porėtas.“ Šiame pakeitime atsižvelgiama į tai, kad gaminant duoną dabar galima naudoti ir „1“ bei „2“ tipo paprastųjų kviečių miltus, ir siekiama apibūdinti, kokia yra iš šių miltų pagamintos duonos minkštimo spalva.

3. Šio produkto specifikacijos 2 straipsnyje ir bendrojo dokumento 3.2 punkte nurodytas drėgnis „ne didesnis nei 30 % masės“ keičiamas į „ne didesnis nei 40 %“. Siūloma nurodyti Italijos įstatyme (1967 m. liepos 4 d. Įstatymas Nr. 580 „Disciplina per la lavorazione e commercio dei cereali, degli sfarinati, del pane e delle paste alimentari“ („Grūdų, miltų, duonos ir makaronų gaminio perdirbimo ir prekybos taisyklės“) nustatytą drėgnį, nes dabartinė drėgnio vertė būtų netinkama nurodyti didesnio dydžio SKVN „Pane Toscano“ žymimo produkto, pagaminto naudojant „0“ tipo arba „1“ ar „2“ tipo paprastųjų kviečių miltus, drėgnį.

Gamybos metodas

4. Šis produkto specifikacijos 5 straipsnyje ir bendrojo dokumento 3.3 punkte pateiktas punktas yra suderintas su pirmuoju pakeitimu: Viena iš SKVN „Pane Toscano“ žymimam produktui gaminti naudojamų žaliavų – „0“ tipo paprastųjų kviečių miltai, kurių sudėtyje yra kviečių gemalų ir kurie gaminami tik iš 3 straipsnyje nurodytoje gamybos vietovėje auginamų, sandėliuojamų ir malamų kviečių veislių kviečių. Šis punktas papildomas taip: Viena iš SKVN „Pane Toscano“ žymimam produktui gaminti naudojamų žaliavų – „0“, „1“ arba „2“ tipo paprastųjų kviečių miltai, kurių sudėtyje yra kviečių gemalų ir kurie gaminami tik iš 3 straipsnyje nurodytoje gamybos vietovėje auginamų, sandėliuojamų ir malamų kviečių veislių kviečių. Taigi pakeitime patikslinama, kad „1“ arba „2“ tipo paprastųjų kviečių miltai, kurių sudėtyje yra kviečių gemalų ir kurie gaminami tik iš 3 straipsnyje nurodytoje gamybos vietovėje auginamų, sandėliuojamų ir malamų kviečių veislių kviečių, taip pat gali būti naudojami kaip žaliava SKVN „Pane Toscano“ žymimam produktui gaminti, kaip ir šiuo metu naudojami „0“ tipo paprastųjų kviečių miltai.

5. Produkto specifikacijos 5.2 straipsnyje po pastraipos antraštės „Malimas“ įrašomas šis sakinys: „0“ tipo paprastųjų kviečių miltai malami veleniniu smulkintuvu, o „1“ ir „2“ tipo paprastųjų kviečių miltai gali būti malami arba veleniniu smulkintuvu, arba akmeninėmis girnomis.“ Šiame pakeitime numatoma galimybė „1“ ir „2“ tipo paprastųjų kviečių miltus malti naudojant girnas, taip siekiant atgaivinti tradicinį malimo metodą. Šis pakeitimas neturi poveikio bendrajam dokumentui.

6. Produkto specifikacijos 5.2 straipsnio dalyje „Malimas“ tekstas „Malimo metu veikimo temperatūra veleniniame smulkintuve turi būti ne didesnė nei 40 °C.“ iš dalies keičiamas taip: „Malimo metu veikimo temperatūra veleniniame smulkintuve turi būti ne didesnė nei 40 °C. Gaminant „1“ ar „2“ tipo akmeninėmis girnomis malamus paprastųjų kviečių miltus grūdai pilami į girnas ir sumalami vieno proceso metu, gaunant 100 proc. viso grūdo miltų, kurie vėliau sijojami ir paverčiami „1“ ar „2“ tipo paprastųjų kviečių miltais; malimo pabaigoje didžiausia miltų temperatūra – 35 °C. Taip gautuose miltuose išlieka visas kviečių gemalas.“ Šiuo pakeitimu papildomas ankstesnis pakeitimas, aprašant, kaip miltai malami naudojant girnas. Šis pakeitimas neturi poveikio bendrajam dokumentui.

7. Produkto specifikacijos 5.2 straipsnio dalyje „Malimas“ tekstas „Sumalus miltus, juos reikia iškart sandėliuoti malūne ne trumpiau kaip 10 dienų, kad būtų užtikrinama, jog įvyks miltų brandinimo etapas.“ papildomas taip: „Sumalus miltus, juos reikia iškart sandėliuoti malūne. „0“ tipo paprastųjų kviečių miltus sandėliuoti reikia ne trumpiau kaip 10 dienų, o „1“ arba „2“ tipo paprastųjų kviečių miltus – ne trumpiau kaip 7 dienas, kad būtų užtikrinama, jog įvyks miltų brandinimo etapas.“ Šiame pakeitime, kuris yra suderintas su pirmuoju pakeitimu, siekiama nurodyti, kiek trunka „1“ ir „2“ tipo paprastųjų kviečių miltų brandinimo laikotarpis, taip pat, kaip ir „0“ tipo paprastųjų kviečių miltų atveju. Šis pakeitimas neturi poveikio bendrajam dokumentui.

8. Produkto specifikacijos 5.2 straipsnyje po antraštės „Malimas“ ir bendrojo dokumento 3.3 punkte po išvardytų „0“ tipo paprastųjų kviečių miltų savybių pateikiamos toliau nurodytos „1“ bei „2“ tipo paprastųjų kviečių miltų produkto ir techninės savybės: „1“ arba „2“ tipo paprastųjų kviečių miltai Parametras Vertė W (tešlos stiprumas, matuojamas Šopeno alveografu) Nuo 140 iki 230 P/L (indeksas) Nuo 0,30 iki 0,90 H2O sugertis Daugiau nei 54 % C:D (stabilumas, matuojamas Brabenderio farinografu) Daugiau kaip 5’ Kritimo skaičius Daugiau kaip 280 Šiame pakeitime, kuris yra suderintas su pirmuoju pakeitimu, siekiama nurodyti „1“ ir „2“ tipo paprastųjų kviečių miltų produkto savybes taip pat, kaip ir „0 tipo“ paprastųjų kviečių miltų atveju.

9. Produkto specifikacijos 5.3 straipsnyje „Duonos gamybos procesas“ kiekviena nuoroda „0“ tipo paprastųjų kviečių miltai“ keičiama į „0“, „1“ arba „2“ tipo paprastųjų kviečių miltai“. Šiame pakeitime, kuris yra suderintas su pirmuoju pakeitimu, siekiama nurodyti „1“ ir „2“ tipo paprastųjų kviečių miltų produkto savybes taip pat, kaip ir „0“ tipo paprastųjų kviečių miltų atveju. Šis pakeitimas neturi poveikio bendrajam dokumentui.

10. Produkto specifikacijos 5.3 straipsnio „Duonos gamybos procesas“ tekstas „Tada kepalai paliekami pastovėti bent dvi su puse valandos, kad pakiltų iki reikiamo dydžio, ir tuomet dedami į krosnį kepti.“ papildomas šiuo sakiniu: „Kepti galima ir malkomis kūrenamose krosnyse.“ Dėl šio pakeitimo galima populiarinti tradicinį kepimo būdą, kuris yra labai populiarus tarp vartotojų. Šis pakeitimas neturi poveikio bendrajam dokumentui.

11. Produkto specifikacijos 6 straipsnyje ir bendrojo dokumento 5 punkte nuoroda „0“ tipo paprastųjų kviečių miltai“ iš dalies keičiama taip: „0“, „1“ arba „2“ tipo paprastųjų kviečių miltai“. Šiuo pakeitimu nėra daromas poveikis įprastam duonos kepimo būdui, kuris yra naudojamas Toskanos regione, ir juo siekiama suderinti produkto specifikaciją bei bendrąjį dokumentą su šio dokumento 1 punkte nurodytu pakeitimu.

Ryšys su geografine vietove

12. Produkto specifikacijos 6 straipsnio pastraipa: „SKVN „Pane Toscano“ žymimo produkto savybes lemia senovinis Toskanos regione naudojamas duonos kepimo būdas, pagal kurį į tešlą nededama druskos, o tešlą kildinant naudojamas natūralus raugas (rūgšti tešla), „0“ tipo paprastųjų kviečių miltai, kurių sudėtyje yra kviečių gemalų, gaunamų daugiausia iš atrinktų Toskanos regione jau beveik šimtą metų auginamų veislių ir kitų iš jų išvestų veislių.“ iš dalies keičiama taip: „Produkto savybes lemia senovinis Toskanos regione naudojamas duonos kepimo būdas, pagal kurį į tešlą nededama druskos, o tešlą kildinant naudojamas natūralus raugas (rūgšti tešla), „0“, „1“ arba „2“ tipo paprastųjų kviečių miltai, kurių sudėtyje yra kviečių gemalų, gaunamų daugiausia iš atrinktų Toskanos regione jau beveik šimtą metų auginamų veislių ir kitų iš jų išvestų veislių.“ Atitinkamas bendrojo dokumento 5 punktas: „SKVN „Pane Toscano“ žymimas produktas pasižymi savo laikymo trukme – tai yra įrodymas, kad duona tinkamai iškyla, o dėl to ji nesupelija ilgiau nei kitų šiuo metu rinkoje parduodamų rūšių duona. Ši duona išsiskiria savo juslinėmis savybėmis, ypač skrudintų lazdyno riešutų kvapu, prėsku skoniu (t. y. nesūriu, minkštimo skoniu), traškia pluta, netolygiai porėtu minkštimu ir balta arba dramblio kaulo spalva.“ iš dalies keičiamas taip: „SKVN „Pane Toscano“ žymimas produktas pasižymi savo laikymo trukme – tai yra įrodymas, kad duona tinkamai iškyla, o dėl to ji nesupelija ilgiau nei kitų šiuo metu rinkoje parduodamų rūšių duona. Ši duona išsiskiria savo juslinėmis savybėmis, ypač skrudintų lazdyno riešutų kvapu, prėsku skoniu (t. y. nesūriu, minkštimo skoniu), traškia pluta, netolygiai porėtu minkštimu ir, jei duona pagaminta iš „0“ tipo paprastųjų kviečių miltų – balta arba dramblio kaulo spalva, o jei iš „1“ ar „2“ tipo paprastųjų kviečių miltų – tolygia gintaro spalva.“ Šiuo pakeitimu nėra daromas poveikis Toskanos regione įprastai naudojamam duonos kepimo būdui, pagal kurį į tešlą nededama druskos, o tešlą kildinant naudojamas natūralus raugas (rūgšti tešla), paprastųjų kviečių miltai, kurių sudėtyje yra kviečių gemalų, pagamintų iš istoriškai Toskanos regione auginamų veislių ir kitų iš jų išvestų veislių. Šiuo pakeitimu siekiama suderinti produkto specifikaciją ir bendrąjį dokumentą su šio dokumento 1 punkte nurodytu pakeitimu.

Ženklinimas

13. Produkto specifikacijos 8 straipsnio ir bendrojo dokumento 3.6 punkto pastraipa: „Vis dėlto leidžiama pateikti: — nuorodas į įmones, pavadinimus, įmonių pavadinimus, privačius prekių ženklus, konsorciumus, jei jos nėra giriamojo pobūdžio ir neklaidina pirkėjų. Šių užrašų rašmenų aukštis neturi viršyti saugomos kilmės vietos nuorodos užrašo „Pane Toscano“ rašmenų dydžių; — galimą informaciją, siekiant vartotojui suteikti daugiau garantijų dėl „Pane Toscano“ (su SKVN) vartojimo ir juslinių savybių, istorinių ir kultūrinių nuorodų.“ iš dalies keičiama taip: „Vis dėlto leidžiama pateikti: — nuorodas į įmones, pavadinimus, įmonių pavadinimus, privačius prekių ženklus, konsorciumus, jei jos nėra giriamojo pobūdžio ir neklaidina pirkėjų; — nuorodas į gamybos procesą, pavyzdžiui: kviečių rūšis, „miltai sumalti akmeninėmis girnomis“ ir „iškepta malkomis kūrenamoje krosnyje“; — galimą informaciją, siekiant vartotojui suteikti daugiau garantijų dėl SKVN „Pane Toscano“ žymimo produkto vartojimo ir juslinių savybių, istorinių ir kultūrinių nuorodų. Šių užrašų rašmenų aukštis neturi viršyti saugomos kilmės vietos nuorodos užrašo „Pane Toscano“ rašmenų dydžių“. Dėl šių pakeitimų suteikiama galimybė pabrėžti produkto savybes, produktui pagaminti naudotas žaliavas ir visą gamybos procesą, kad vartotojai gautų daugiau informacijos apie produktą.

BENDRASIS DOKUMENTAS

„Pane Toscano“

ES Nr.: PDO-IT-01016-AM01-29.4.2021

SKVN (X) SGN ( )

1. Pavadinimas

„Pane Toscano“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

2.4 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3.2. Produkto, kurio pavadinimas nurodytas 1 punkte, aprašymas

SKVN „Pane Toscano“ žymimas produktas yra duona, pagaminta naudojant Toskanos regione įprastą duonos gaminimo būdą, kai naudojamas tik raugas (rūgšti tešla), vanduo ir „0“, „1“ arba „2“ tipo paprastųjų kviečių miltai, kurių sudėtyje yra gemalų, pagamintų iš kviečių veislių kviečių, užaugintų 4 punkte nurodytoje gamybos vietovėje.

Pateikiamas rinkai SKVN „Pane Toscano“ žymimas produktas turi pasižymėti šiomis savybėmis:

— Forma ir svoris: nuo 0,45 iki 0,55 kg sveriantys rombo formos kepalai, vietinių vadinami „filoncino“ (maža duonos lazdelė); nuo 0,90 iki 1,10 kg arba nuo 1,80 iki 2,20 kg sveriantys stačiakampio formos kepalai užapvalintais kampais, vietinių vadinami „filone“ (duonos lazdelė).

— Storis: nuo 5 iki 10 cm.

— Pluta: trapi ir traški, tamsios, matinės šviesiai rudos spalvos.

— Minkštimas: iš „0“ tipo paprastųjų kviečių miltų pagamintos duonos – baltos arba dramblio kaulo spalvos, o pagamintos iš „1“ arba „2“ tipo paprastųjų kviečių miltų – tolygios gintaro spalvos, netolygiai porėtas“.

— Kvapas: skrudintų lazdyno riešutų.

— Skonis: prėskas, t. y nesūrus ir šiek tiek rūgštokas.

— Drėgnis: ne didesnis nei 40 % masės.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„0“ tipo paprastųjų kviečių miltai, kurių sudėtyje yra kviečių gemalų, pasižymintys šiomis produkto ir techninėmis savybėmis:

Parametras Vertė W (tešlos stiprumas, matuojamas Šopeno alveografu) Nuo 160 iki 230 P/L (indeksas) nuo 0,35 iki 0,65 H2O sugertis Daugiau kaip 54 % C:D (stabilumas, matuojamas Brabenderio farinografu) Daugiau kaip 6’ Kritimo skaičius Daugiau kaip 260

„1“ arba „2“ tipo paprastųjų kviečių miltai, kurių sudėtyje yra kviečių gemalų, pasižymintys šiomis produkto ir techninėmis savybėmis:

Parametras Vertė W (tešlos stiprumas, matuojamas Šopeno alveografu) Nuo 140 iki 230 P/L (indeksas) Nuo 0,30 iki 0,90 H2O sugertis Daugiau nei 54 % C:D (stabilumas, matuojamas Brabenderio farinografu) Daugiau kaip 5’ Kritimo skaičius Daugiau kaip 280

Miltai su didesne W (tešlos stiprumas, matuojamas Šopeno alveografu) verte nei nurodyta lentelėje gali būti naudojami tik ruošiant raugą.

Vanduo.

Natūralios mielės arba raugas (viena porcija anksčiau paruoštos rūgščios tešlos, kurią laikant tinkamoje aplinkoje ji palaipsniui fermentuojasi ir rūgštėja). Tinkamai atšviežintą raugą (rūgščią tešlą) įdėjus į naują tešlą, ši pakyla.

3.4. Specialūs gamybos veiksmai, atliktini nustatytoje geografinėje vietovėje

Kviečiai auginami, nuimamas jų derlius, kuris vėliau sandėliuojamas; tada grūdai malami ir gaunami miltai, kurių sudėtyje yra kviečių gemalų.

Pagaminamos natūralios mielės arba raugas (rūgšti tešla) – iš esamos tešlos arba liofilizuotas, ir atsidedama jo, kad vėliau būtų galima atšviežinti raugą (rūgščią tešlą); ruošiamas raugas (itališkas raugas biga), tešla kildinama ir galiausiai duona kepama krosnyje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

SKVN „Pane Toscano“ žymima duona tiekiama rinkai maisto produktų pakuotėse supjaustyta riekėmis arba nesupjaustyta. Duona turi būti supjaustyta ir supakuota supjaustyta arba nepjaustyta tik gamybos vietoje. Šių veiksmų reikia imtis iš karto, kai tik duona atvėsta, kad išliktų SKVN „Pane Toscano“ žymimos duonos aromatas ir kad būtų išvengta didelio drėgnio svyravimo nepjaustytoje duonoje ir pjaustytos duonos riekių paviršiuje, nes tai pakenktų duonos juslinėms savybėms. Ši duona taip pat gali būti supjaustyta ir supakuota į modifikuotos atmosferos pakuotes.

SKVN „Pane Toscano“ žymimą duoną taip pat galima parduoti nesupakuotą, tačiau ji turi būti atpažįstama iš maisto produktams tinkamos etiketės, kuri prieš kepant duoną uždedama tiesiai ant duonos kepalo ir kurioje yra SKVN žymimo produkto logotipas ir kita privaloma informacija.

3.6. Specialios produkto registruotu pavadinimu ženklinimo taisyklės

Ant pakuotės turi būti nurodyta ši informacija:

— SKVN „Pane Toscano“ logotipas;

— Europos Sąjungos SKVN simbolis, kuris turi būti pateiktas tame pačiame regėjimo lauke kaip ir pavadinimas „Pane Toscano“;

— atskiro ir (arba) susijusio duonos kepėjo vardas, pavardė bei adresas arba vieta.

— Draudžiama pateikti bet kokių kitų nei bendrajame dokumente nurodytų kriterijų, įskaitant terminus: tipo (tipas), gusto (skonis), uso (vartojimas), scelto (rinktinis) ir pan.

Vis dėlto leidžiama pateikti:

— nuorodas į įmones, pavadinimus, įmonių pavadinimus, privačius prekių ženklus, konsorciumus, jei jos nėra giriamojo pobūdžio ir neklaidina pirkėjų;

— nuorodas į gamybos procesą, pavyzdžiui: kviečių rūšis, „miltai sumalti akmeninėmis girnomis“ ir „iškepta malkomis kūrenamoje krosnyje“;

— galimą informaciją, siekiant vartotojui suteikti daugiau garantijų dėl SKVN „Pane Toscano“ žymimo produkto vartojimo ir juslinių savybių, istorinių ir kultūrinių nuorodų.

Šių užrašų rašmenų aukštis neturi viršyti saugomos kilmės vietos nuorodos užrašo „Pane Toscano“ rašmenų dydžių.

SKVN „Pane Toscano“ žymimo produkto logotipą sudaro iliustracija, vaizduojanti Toskanos regiono kontūrus.

4. Glaustas geografinės vietovės apibūdinimas

Vietovė, kurioje auginami kviečiai, gaminami miltai bei mielės, naudojami SKVN „Pane Toscano“ žymimam produktui gaminti ir kurioje šis produktas gaminamas bei pakuojamas, apima visą Toskanos regiono administracinę teritoriją.

5. Ryšys su geografine vietove

Ryšys su geografine vietove grindžiamas gamtiniais veiksniais, specifinėmis produkto savybėmis, taip pat žmogiškuoju veiksniu ir 4 punkte nustatytoje geografinėje vietovėje naudojamu gamybos metodu.

SKVN „Pane Toscano“ žymimo produkto gamybos vietovė žemėja iš žemyno pusės pakrantės link ir iš šiaurės į pietus, ribojasi su Apeninų kalnais, kurie saugo nuo nepalankių oro sąlygų iš rytų ir ypač iš šiaurės rytų, tačiau ši vietovė yra visiškai neapsaugota nuo vėjų ir kritulių iš vakarų. Klimato požiūriu šiai vietovei būdinga tam tikra temperatūra ir krituliai, išskiriantys ją iš aplinkinių vietovių (vertinant regionų lygmeniu, kviečių auginimo sezono metu nuo lapkričio iki liepos mėnesio). Ištyrus 1981–2010 m. duomenis apie klimatą (mažiausią, vidutinę ir didžiausią temperatūrą, bendrą kritulių kiekį ir spinduliuotę) paaiškėjo, kad mažiausia temperatūra labiausiai lemia produktui gaminti naudojamų miltų parametrus (W ir P/L) ir, nepaisant kintančių verčių regione, ši vietovė labai išsiskiria iš kitų. Šioje vietovėje paprastieji kviečiai auginami plačiose lygumose (Tibro ir Arno upių slėniuose), o daugiausia didžiulėse Apeninų kalnų kalvotose vietovėse arba aukštumose. Dėl tokios aplinkos atsirado vietinių kviečių ekotipų diferenciacija; tai – vietinės kviečių veislės, iš kurių susidarė daugelis šiuo metu būtent SKVN „Pane Toscano“ žymimam produktui tinkamiems miltams gaminti auginamų kviečių veislių. Kitose vietovėse, net ir su Toskanos regionu besiribojančiose vietovėse, auginamoms toms pačioms kviečių veislėms nebūdingi tie patys prekiniai ir techniniai parametrai, kurių reikia SKVN „Pane Toscano“ žymimam produktui gaminti. Tai įrodo šių kviečių specifiškumą, patvirtina klimato sąlygų ir genetinio paveldo įtaką. Dėl reologinių savybių, kurioms tokią didelę įtaką turi klimatas, šie miltai puikiai tinka tešlai kildinti naudojant raugą (rūgščią tešlą) – ši tešla gaminama ir rauginama kiekvieną kartą kepant duoną. Šiame regione duonos kepėjai perduoda savo duonos kepimo patirtį kitiems kepėjams ir kepant duoną naudoja tinkamą dozę bei laikosi tinkamų apdorojimo terminų, kad produkcija visada būtų kokybiška.

SKVN „Pane Toscano“ žymimas produktas pasižymi savo laikymo trukme – tai yra įrodymas, kad duona tinkamai iškyla, o dėl to ji nesupelija ilgiau nei kitų šiuo metu rinkoje parduodamų rūšių duona. Ši duona išsiskiria savo juslinėmis savybėmis, ypač skrudintų lazdyno riešutų kvapu, prėsku skoniu (t. y. nesūriu, minkštimo skoniu), traškia pluta, netolygiai porėtu minkštimu ir, jei duona pagaminta iš „0“ tipo paprastųjų kviečių miltų – balta arba dramblio kaulo spalva, o jei iš „1“ ar „2“ tipo paprastųjų kviečių miltų – tolygia gintaro spalva. SKVN „Pane Toscano“ žymima duona išsiskiria didele maistine verte ir virškinamumu, nes jai gaminti naudojamas mažai glitimo turinčių miltų mišinys. Šie miltai jau yra su gemalais, kurie turi maistinę vertę (priešingai nei šiandien plačiai paplitusi praktika kviečių gemalus įmaišyti perdirbimo metu). Be to, istoriškai susiklostė, kad į šią duoną niekada nebūdavo dedama druskos.

Geografinės vietovės ryšys su SKVN „Pane Toscano“ žymimo produkto kokybe ir produkto savybėmis atsiskleidžia per ilgą duonos gaminimo procesą, kurio metu raugas gaminamas iš miltų su gemalais ir be druskos, todėl iškepta tokia duona įgauna būdingą skonį, išvaizdą ir laikymo trukmę.

Šias produkto savybes lemia senovinis Toskanos regione naudojamas duonos kepimo būdas, pagal kurį į tešlą nededama druskos, o tešlą kildinant naudojamas natūralus raugas (rūgšti tešla), „0“, „1“ arba „2“ tipo paprastųjų kviečių miltai, kurių sudėtyje yra kviečių gemalų, daugiausia gaunamų iš atrinktų veislių kviečių, Toskanos regione auginamų nuo XX amžiaus pradžios.

Tai, kad SKVN „Pane Toscano“ žymimas produktas yra be druskos, lėmė istorinis konkuruojančių Florencijos ir Pizos miestų (Toskanos regione) ginčas dvyliktame amžiuje.

Raugas (rūgšti tešla) būtinai turi sureaguoti su miltais, kuriems būdingos tam tikros kviečių, kurie gaminami 4 punkte nurodytoje vietovėje, kokybinės savybės, nurodytos 3.3 punkte. Tai tokios savybės kaip mažas kietumas, žema W vertė ir vidutinė P/L vertė. Šias statistiškai nustatytas SKVN „Pane Toscano“ žymimo produkto gamybos vietovėje, bet nenustatytas gretimose vietovėse, auginamų kviečių savybes lemia būtent aplinkos klimato sąlygos, kurios turi įtakos kviečių genotipo išraiškai – pirmiausia dėl temperatūros, ypač žemos temperatūros.

Šiuo metu tokios duonos gamybai auginamos paprastųjų kviečių veislės, daugiausia kilusios iš Kjanos slėnyje augusių kviečių „protėvių“ veislių, atrinktų dar dvidešimtojo amžiaus pradžioje ir įsitvirtinusių SKVN „Pane Toscano“ žymimo produkto gamybos vietovėje.

Kitas veiksnys, dėl kurio vis dar naudojami miltai su gemalais, yra tas, kad taip neabejotinai padidėja pagamintos duonos maistinė vertė.

Miltuose esantys gemalai, kurių visiškai nerasime įprastoms duonos rūšims naudojamuose miltuose, turi teigiamos įtakos ne tik SKVN „Pane Toscano“ žymimo produkto maistinėms savybėms, bet ir tešlos kildinimo procesui, nes kviečių gemaluose gausu fermentų, kurie tešloje paspartina cukraus junginių skaidymo procesus. Kitas šiai gamybai būdingas veiksnys yra meistriškas raugo (rūgščios tešlos) naudojimas. Raugą duonos kepėjai gauna tiesiog sumaišę vandenį ir tuos pačius miltus, naudojamus SKVN „Pane Toscano“ žymimai duonai kepti. Taip fermentuojasi pieno rūgštis ir susidaro junginiai, kurie kepant duoną suteikia jai būdingą aromatą ir skonį. Galiausiai, tai, kad nededama druskos, turi įtakos ne tik fermentacijos procesams, bet ir akivaizdžiai lemia šio tipiško Toskanos regiono maisto produkto skonį.

Taigi atsižvelgiant į įvairių veiksnių sąveiką, svarbiausias jų – duonos kepėjų meistriškumas. Kepėjai gerai išmano kokybinius parametrus, kurių kiekvienas turi laikytis ruošdamas raugą (rūgščią tešlą), ir vykdo nuodugnią kontrolę kildinimo ir kepimo etapuose, todėl galutinis produktas yra didelės maistinės vertės ir tikrai tipiškas tam tikrame regione.

Nuoroda į paskelbtą produkto specifikaciją

(Komisijos įgyvendinimo reglamento (ES) Nr. 668/2014 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335”

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – nuorodą „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – nuorodą „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.